झाबुआ | शनिवार की तरह रविवार को भी रिमझिम फुहारें बरसती रही। दो दिनों से चल रही बूंदाबांदी की वजह से वातावरण में ठंडक घुल गई है। मौसम विभाग के पूर्वानुमान के अनुसार अच्छी बारिश की उम्मीद की जा रही थी लेकिन केवल फुहारें गिर रही है। दरअसल शुक्रवार को मौसम विभाग की ओर से जारी पूर्वानुमान में बताया गया था कि शनिवार को एक इंच के लगभग बारिश हो सकती है लेकिन देर शाम तक तेज बारिश नहीं हुई। ऐसा ही रविवार को भी हुआ। बारिश नहीं होने के कारण जहां जिले के बड़े हिस्से में सोयाबीन की फसलों में फलियां नहीं लगने के मामले सामने आ रहे हैं। वहीं, अब तक तालाब भी खाली पड़े हैं। वर्षाकाल में 21 दिन ही शेष हैं। जबकि सामान्य बारिश 34.8 के मुकाबले 25 इंच ही पानी बरसा है। यानी कोटे से 9.2 इंच पानी कम बरसा है।